Diari Oficial de la Generalitat Valenciana


Sumari del DOGV 9196, del 18-10-2021 (2021/10240)

ORDRE 11/2021, de 7 d'octubre, de la Conselleria d'Hisenda i Model Econòmic, per la qual es modifica l'Ordre 2/2019, de 7 de febrer, de la Conselleria d'Hisenda i Model Econòmic, per la qual s'aproven les bases reguladores per a la concessió de subvencions destinades al suport de grups d'investigació en economia pública dels centres d'investigació de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9196

Data del DOGV
:   18-10-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/10238


Data del document
:   07-10-2021

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * ajuda pública
    * centre d'investigació
    * investigació
    * economia

ORDRE 11/2021, de 7 d'octubre, de la Conselleria d'Hisenda i Model Econòmic, per la qual es modifica l'Ordre 2/2019, de 7 de febrer, de la Conselleria d'Hisenda i Model Econòmic, per la qual s'aproven les bases reguladores per a la concessió de subvencions destinades al suport de grups d'investigació en economia pública dels centres d'investigació de la Comunitat Valenciana. [2021/10409]  
  
Preàmbul  
L'article 31.7 de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, establia que la Generalitat tenia competència exclusiva sobre la investigació científica, sense perjudici del que disposa el número 15 de l'apartat 1 de l'article 149 de la Constitució Espanyola.  
L'aprovació del nou estatut d'autonomia (Llei orgànica 1/2006, de 10 d'abril, de reforma de la Llei orgànica 5/1982, d'1 de juliol, d'Estatut d'Autonomia de la Comunitat Valenciana), ha establit les competències regionals en matèria d'investigació i desenvolupament. Així, l'article 49.1 de l'esmentat estatut especifica que la Generalitat té competència exclusiva sobre el següent: el patrimoni científic (disposició 5a), sense perjudici del que disposa el número 28 de l'apartat 1 de l'article 149 de la Constitució Espanyola; la investigació, les acadèmies i el foment i desenvolupament de la investigació, el desenvolupament i la innovació en l'àmbit regional (disposició 7a), sense perjudici del que disposa el número 15 de l'apartat 1 de l'article 149 de la Constitució Espanyola; i les estadístiques d'interés de la Generalitat (disposició 32a).  
  
En aquest marc es va aprovar la Llei 2/2009, de 14 d'abril, de la Generalitat, de coordinació del sistema valencià d'investigació científica i desenvolupament tecnològic, que estableix com a fins essencials, aconseguir l'adequada capacitat competitiva dels grups d'investigació de la Comunitat Valenciana, així com crear un sistema propi d'investigació en el qual l'originalitat, excel·lència, competitivitat i cooperació maximitzen l'impacte de les polítiques de suport a la investigació.  
Per l'Ordre 2/2019, de 7 de febrer, de la Conselleria d'Hisenda i Model Econòmic, es van aprovar les bases reguladores per a la concessió de subvencions destinades al suport de grups d'investigació en economia pública dels centres d'investigació de la Comunitat Valenciana (DOGV 8486, 14.02.2019).  
Mitjançant la Resolució de 9 de maig de 2019 i la Resolució de 27 d'abril de 2020, de la Conselleria d'Hisenda i Model Econòmic, es van convocar subvencions destinades al suport de grups d'investigació en economia pública dels centres d'investigació de la Comunitat Valenciana, en l'exercici 2019 i 2020 respectivament.  
Com a resultat de la tramitació de les esmentades convocatòries de subvencions a l'empara de la mencionada Ordre 2/2019, de 7 de febrer, i després de l'experiència acumulada durant aquests anys en la seua gestió, s'han evidenciat algunes qüestions que es considera convenient millorar i perfeccionar en les bases que regulen aquestes subvencions.  
Així, en síntesi s'introdueixen, entre altres, les següents modificacions de millora: en primer lloc, se substitueixen les referències a les «universitats valencianes» com a entitats beneficiàries per «universitats del sistema universitari valencià», atesa l'existència d'una definició legal establida en l'article 2 de la Llei 4/2007, de 9 de febrer; en segon lloc, s'especifica la referència en l'article 23 a anualitats pressupostàries; en tercer lloc, s'elimina en l'article 13 l'obligació en determinats casos de la presentació de documentació per part de les universitats privades; finalment, es matisa en l'article 25 l'abast del règim d'incompatibilitats del personal investigador o l'aclariment d'alguns dels conceptes subvencionables inclosos dins de l'apartat 2.b de despeses d'execució de l'article 8.  
D'altra banda, s'introdueixen en les bases noves disposicions amb l'objectiu de contribuir al compliment dels objectius de la línia i de facilitar el control, el seguiment i l'avaluació de les actuacions. En concret, s'afigen tres nous apartats a l'article 21 sobre els plans de control i s'introdueix un article 22 bis sobre els resultats esperats, indicadors i objectius previstos de les actuacions finançades. Així mateix, s'hi afig una disposició addicional tercera relativa a la protecció de dades de caràcter personal.  
Finalment, la modificació pretén adaptar l'ordre a la nova estructura orgànica bàsica de la Presidència i de les conselleries de la Generalitat establida en el Decret 105/2019, de 5 de juliol, del Consell, i que contempla la creació d'una nova direcció general amb competències en finançament autonòmic dependent de la Secretaria Autonòmica de Model Econòmic i Finançament. En el Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, s'estableixen i detallen les competències d'aquesta nova direcció general.  
  
Les al·lusions a la Conselleria d'Hisenda i Model Econòmic d'aquesta ordre es fan per tractar-se de l'òrgan que en l'actualitat ostenta les competències en matèria de finançament autonòmic.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència, i eficiència.  
Respecte dels principis de necessitat i eficàcia, la norma s'adequa a un objectiu d'interés general, com és la millora dels procediments de sol·licitud, gestió i pagament de les subvencions als grups d'investigació en economia pública dels centres d'investigació de la Comunitat Valenciana.  
Igualment, la norma s'ajusta al principi de proporcionalitat, pel fet de contindre la regulació imprescindible per a atendre els objectius perseguits.  
El principi de seguretat jurídica també es compleix perquè la norma s'ha elaborat de manera coherent amb la resta de l'ordenament jurídic, nacional i de la Unió Europea amb la intenció de mantindre un marc normatiu estable, predictible, integrat i clar.  
A més, durant la tramitació de la norma ha quedat garantit el principi de transparència mitjançant la publicació de l'anunci de consulta prèvia del projecte d'ordre en la pàgina web de la Conselleria d'Hisenda i Model Econòmic establit en l'apartat primer de l'article 133 de la Llei 39/2015, i mitjançant la publicació oficial del projecte normatiu en el DOGV, a l'efecte que poguera ser conegut per la ciutadania aquest text mitjançant el tràmit d'informació pública.  
  
Així mateix, s'han seguit les regles de procediment per a l'elaboració dels reglaments autonòmics contingudes en l'article 43 de la Llei 5/1983, de 30 de desembre, del Consell.  
En aplicació del principi d'eficiència, la regulació plantejada no implica càrregues administratives innecessàries o accessòries ni major consum dels recursos públics.  
En aplicació del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions que es regulen en la present ordre no estan subjectes a l'article 107.1 del Tractat de Funcionament de la Unió Europea, per tractar-se del foment d'activitats de formació i especialització dels recursos humans en investigació, desenvolupament i innovació (I+D+I), així com la promoció de la incorporació de professionals de la I+D+I a les entitats, tant públiques com privades; i la realització d'I+D+I independent per a millorar els coneixements i la comprensió, incloent-hi la investigació col·laborativa i el desenvolupament i difusió dels resultats de les investigacions.  
  
Les subvencions que es regulen en aquesta ordre es troben incloses en el Pla estratègic de subvencions de la Conselleria d'Hisenda i Model Econòmic 2021-2023, en la línia S5134000.  
Aquesta disposició no està inclosa en el Pla normatiu de l'Administració de la Generalitat per a 2021, aprovat per un acord del Consell de 29 de desembre de 2020; no obstant això, les anàlisis realitzades a principi de 2021 sobre l'experiència adquirida en el desenvolupament de la gestió de les anteriors convocatòries han evidenciat la necessitat de la seua aprovació.  
Per tot això, d'acord amb el que s'estableix en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; de conformitat amb la proposta de la Secretaria Autonòmica de Model Econòmic i Finançament de data 27 de gener de 2021 i emés informe per l'Advocacia de la Generalitat i per la Intervenció Delegada; en virtut de les facultats que em confereix l'article 160.2.b de la Llei 1/2015, de 6 de febrer, de la Generalitat, una vegada evacuats els informes preceptius, concedida audiència pública, i oït/conforme amb el Consell Jurídic Consultiu de la Comunitat Valenciana, ordene:  
  
Article únic. Modificació de l'Ordre 2/2019 de 7 de febrer, de la Conselleria d'Hisenda i Model Econòmic, de bases reguladores per a la concessió de subvencions destinades al suport de grups d'investigació en economia pública dels centres d'investigació de la Comunitat Valenciana  
S'aprova la modificació de l'Ordre 2/2019, de 7 de febrer, de la Conselleria d'Hisenda i Model Econòmic, per la qual s'aproven les bases reguladores per a la concessió de subvencions destinades al suport de grups d'investigació en economia pública dels centres d'investigació de la Comunitat Valenciana, mitjançant la modificació o addició dels següents apartats i preceptes, que queden redactats conforme a l'annex únic de la present ordre:  
Apartat 1 de l'article 3: Entitats beneficiàries, requisits i manera d'acreditar-los  
Apartat 6 de l'article 6: Requisits dels grups d'investigació i els seus components  
Apartat 2 de l'article 8: Duració i conceptes susceptibles de subvenció  
Apartat 2 de l'article 12: Òrgans competents  
Apartats 4 i 5 de l'article 13: Presentació de sol·licituds  
Article 15: Comissió avaluadora  
Apartat 1 de l'article 17: Proposta de resolució  
Apartat 3 de l'article 18: Resolució  
Apartat 1 de l'article 19: Modificació de la resolució  
Apartat 2 i el primer paràgraf de l'apartat 3 de l'article 20: Justificació de les subvencions  
Article 21: Seguiment i control de les actuacions  
Article 22 bis: Resultats esperats, indicadors i objectius  
Apartats 2, 3, 4 i 5 de l'article 23: Pagament de les subvencions  
Article 24: Publicitat i resultats  
Article 25: Compatibilitat amb altres subvencions  
Disposició addicional tercera: Protecció de dades de caràcter personal  
Disposició final primera: Facultats de la persona titular de la secretaria autonòmica competent en matèria de finançament autonòmic  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que es disposa en la present ordre.  
  
  
DISPOSICIÓ ADDICIONAL  
  
Única. Incidència pressupostària  
L'aplicació i el posterior desplegament d'aquesta ordre no podran tindre incidència pressupostària, sense perjudici de les possibles convocatòries que puguen resoldre's conformement a la consignació pressupostària que s'establisca en el corresponent exercici.  
  
  
DISPOSICIÓ TRANSITÒRIA  
  
Única. Efectes de l'ordre sobre els procediments ja iniciats  
Als procediments de concessió de subvencions ja iniciats a l'entrada en vigor d'aquesta ordre els serà aplicable l'Ordre 2/2019, de 7 de febrer, de la Conselleria d'Hisenda i Model Econòmic, per la qual s'aproven les bases reguladores per a la concessió de subvencions destinades al suport de grups d'investigació en economia pública dels centres d'investigació de la Comunitat Valenciana.  
  
DISPOSICIÓ FINAL  
  
Primera. Facultats de la persona titular de la direcció general competent en matèria de finançament autonòmic  
Es faculta la persona titular de la direcció general competent en matèria de finançament autonòmic perquè dicte les resolucions i instruccions necessàries per a l'aplicació i interpretació de la present ordre.  
  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 7 d'octubre de 2021  
  
El conseller d'Hisenda i Model Econòmic,  
VICENT SOLER I MARCO  
  
  
ANNEX ÚNIC  
Nova redacció dels articles afectats per la modificació de l'Ordre 2/2019, de 7 de febrer, de la Conselleria d'Hisenda i Model Econòmic, per la qual s'aproven les bases reguladores per a la concessió de subvencions destinades al suport de grups d'investigació en economia pública dels centres d'investigació de la Comunitat Valenciana.  
  
  
Primer  
Es modifica l'apartat 1 de l'article 3, que queda redactat com segueix:  
«1. Podran ser entitats beneficiàries d'aquestes subvencions les universitats del sistema universitari valencià, d'acord amb l'article 2 de la Llei 4/2007, de 9 de febrer, de coordinació del sistema universitari valencià, així com els centres d'investigació de la Comunitat Valenciana.»  
  
Segon  
Es modifica l'apartat 6 de l'article 6, que queda redactat com segueix:  
«6. Cap membre del grup, incloent-hi l'investigador o investigadora principal, podrà formar part de més d'un grup d'investigació que sol·licite aquesta subvenció. Tampoc podran formar part d'altres grups i projectes amb finançament vigent de subvencions que hagen sigut convocades per la conselleria amb competències en matèria de política científica i investigació, excepte quan es tracte de projectes d'investigació diferents.»  
  
Tercer  
Es modifica l'apartat 2 de l'article 8, que queda redactat com segueix:  
«2. En les respectives convocatòries s'establiran els conceptes susceptibles de subvenció. A aquest efecte, es podran finançar els següents conceptes:  
a) Despeses de personal. Aquests costos podran referir-se a les següents categories:  
1. Personal investigador de caràcter predoctoral.  
2. Personal investigador doctor.  
b) Despeses d'execució:  
1. Material fungible i bibliogràfic fins a un màxim per anualitat que estarà determinat en la corresponent convocatòria. No podran finançar-se per aquest concepte material d'oficina ni accessoris informàtics (càmeres web, teclats, llapis de memòria, ratolins, etc.).  
2. Despeses de difusió de les activitats del grup, com ara les despeses de publicacions del grup en revistes científiques (incloent-hi les despeses de traducció) o les quotes per adhesió a associacions especialitzades.  
3. Despeses derivades de la participació de les persones del grup en activitats de formació específiques relacionades amb les activitats del grup previstes en el seu pla de treball. Aquest apartat inclou les despeses d'inscripció, viatge, manutenció i allotjament del grup d'investigació.  
  
4. Despeses derivades de l'organització de jornades i activitats cientificotècniques directament relacionades amb les activitats del grup previstes en el seu pla de treball. Les corresponents convocatòries concretaran els conceptes de despesa subvencionable i establiran l'import màxim a finançar referent a això.»  
  
Quart  
Es modifica l'apartat 2 de l'article 12, que queda redactat com segueix:  
«2. L'òrgan instructor, a qui correspondrà la tramitació del procediment, serà la direcció general competent en matèria de finançament autonòmic.»  
  
Cinqué  
Es modifiquen els apartats 4 i 5 de l'article 13, que queden redactats com segueix:  
«4. La presentació de la sol·licitud faculta l'Administració per a obtindre les dades i documents d'altres administracions que tinguen per objecte acreditar el compliment dels requisits exigits, llevat que la persona interessada s'opose i aporte la documentació acreditativa. No obstant això, en aquells casos en els quals una norma exigisca el consentiment o autorització per part de la persona interessada, l'Administració haurà de demanar-lo de manera expressa.  
Per al compliment del que es disposa en el paràgraf precedent, l'Administració habilitarà en els formularis de recollida de dades mecanismes que permeten l'oposició de la persona interessada o, en els casos legalment exigibles, l'autorització o consentiment exprés.»  
«5. A la sol·licitud s'adjuntarà la documentació exigida en cada convocatòria. En tot cas s'adjuntarà declaració responsable de no incórrer en les prohibicions previstes en l'article 13 de la Llei 38/2003, general de subvencions. A més, en el cas d'entitats privades, llevat que la documentació ja es trobe en poder de l'administració actuant, l'imprés de sol·licitud haurà d'anar acompanyat d'una còpia del document acreditatiu de la representació legal de la persona que dona conformitat a la sol·licitud en nom de l'entitat sol·licitant. No obstant això, en el cas d'universitats privades, si la representació legal de qui actua en nom de la universitat resulta de les seues normes d'organització i funcionament, no serà necessari aportar el document acreditatiu de la representació legal. D'altra banda, aquestes entitats hauran d'acreditar el compliment de la normativa sobre integració laboral de persones amb discapacitat o, si és el cas, l'exempció d'aquesta obligació, segons el que es preveu en l'article 7 de la Llei 11/2003, de 10 d'abril, sobre l'Estatut de les Persones amb Discapacitat.»  
  
  
Sisé  
Es modifica l'article 15, que queda redactat com segueix:  
«1. La selecció dels grups d'investigació es durà a terme per part de l'òrgan instructor a proposta d'una comissió avaluadora integrada pels següents membres:  
a) President o presidenta: la persona titular de la direcció general competent en matèria de finançament autonòmic o persona en qui delegue.  
b) Vocals: dues persones vocals designades per la direcció general competent en matèria de finançament autonòmic, una de les quals actuarà com a secretari o secretària.  
2. En aplicació del que es preveu en el II Pla d'igualtat de dones i homes de l'Administració de la Generalitat, aprovat per l'Acord de 10 de març de 2017, del Consell, i del que es disposa en la Llei orgànica 3/2007, de 22 de març, per a la igualtat efectiva de dones i homes, haurà d'existir una presència equilibrada de dones i homes en la comissió avaluadora.  
3. Per a l'avaluació de les sol·licituds, la direcció general competent en matèria de finançament autonòmic demanarà l'assessorament d'experts o expertes. A aquest efecte, podrà encomanar a l'Agència Valenciana d'Avaluació i Prospectiva (AVAL), a l'Agència Estatal d'Investigació (AEI) o a altres organismes públics especialitzats, tota o part de l'avaluació de les sol·licituds.»  
  
Seté  
Es modifica l'apartat 1 de l'article 17, que queda redactat com segueix:  
«1. La comissió avaluadora, conformement als criteris establits per a l'avaluació, elevarà a la persona titular de la direcció general competent en matèria de finançament autonòmic una proposta de resolució definitiva, amb indicació del resultat de l'avaluació efectuada, mitjançant una relació prioritzada de les sol·licituds per puntuació obtinguda, i de la quantia de la subvenció i, si és el cas, la llista de reserva per a cobrir les renúncies que es produïsquen. No serà necessari establir aquest ordre de prelació quan el crèdit consignat siga suficient per a atendre totes les sol·licituds presentades que complisquen els requisits exigits.»  
  
Huité  
Es modifica l'apartat 3 de l'article 18, que queda redactat com segueix:  
«3. D'acord amb l'article 45 de la Llei 39/2015, la resolució del procediment es publicarà en la pàgina web de la conselleria competent en matèria de finançament autonòmic, i aquesta publicació tindrà els efectes de la notificació. Les successives notificacions es publicaran també en la pàgina web de la conselleria competent en matèria de finançament autonòmic. A l'efecte del que es disposa en l'article 18 de la Llei general de subvencions, la resolució es publicarà també en el Diari Oficial de la Generalitat Valenciana.»  
  
Nové  
Es modifica l'apartat 1 de l'article 19, que queda redactat com segueix:  
«1. Les actuacions hauran d'executar-se en el temps i forma que es determine en les resolucions de concessió, havent-se de comunicar a la direcció general competent en matèria de finançament autonòmic qualsevol incidència que afecte el seu desenvolupament quan es tinga coneixement d'aquesta.»  
  
Desé  
Es modifiquen l'apartat 2 i el primer paràgraf de l'apartat 3 de l'article 20, que queden redactats com segueix:  
«2. Les entitats beneficiàries hauran d'enviar a la direcció general competent en matèria de finançament autonòmic la documentació justificativa del pagament de les subvencions.  
3. Sense perjudici del que es disposa en les convocatòries, així com de les instruccions que puga dictar la persona titular de la direcció general competent en matèria de finançament autonòmic, les entitats beneficiàries estaran obligades a presentar, en el termini que establisca la resolució de concessió de la subvenció, la següent documentació com a justificació del pagament de les subvencions rebudes (?)».  
  
Onzé  
Es modifica l'article 21, al qual s'afigen els apartats 5, 6 i 7, que queden redactats com segueix:  
«5. Es durà a terme un pla de control de la realització de l'activitat objecte de les presents bases reguladores, que contemplarà tant una comprovació administrativa com una comprovació material.  
6. La comprovació administrativa es realitzarà sobre el 100 % de les subvencions concedides, duent-se a terme la revisió de la justificació rendida per les entitats beneficiàries exigida en les presents bases reguladores i en les convocatòries que es realitzen. L'abast mínim d'aquesta comprovació serà el següent:  
a) Correspondència de la despesa amb el període d'execució del projecte.  
b) Correspondència de la despesa amb el projecte aprovat.  
c) Compliment de les condicions de la convocatòria.  
d) Compliment de les normes de subvencionabilitat.  
e) Compatibilitat amb altres subvencions.  
f) Conformitat amb la normativa aplicable.  
7. La comprovació material podrà dur-se a terme sobre una mostra representativa de les subvencions concedides. Les verificacions sobre el terreny són comprovacions in situ que tenen per objecte comprovar, entre altres, els següents aspectes:  
a) La realitat de l'actuació.  
b) La verificació documental i física de les despeses efectuades.  
c) L'observança en matèria de publicitat establida en l'article 24 de les presents bases reguladores.»  
  
Dotzé  
S'afig un article 22 bis, que queda redactat de la següent manera:  
  
  
«Article 22 bis. Resultats esperats, indicadors i objectius  
1. Els resultats esperats amb aquestes subvencions són els següents:  
  
a) Millorar i ampliar la investigació acadèmica en l'àmbit de l'economia pública a la Comunitat Valenciana.  
b) Contribuir a la formació i consolidació de grups d'investigació emergents en economia pública en les universitats del sistema universitari valencià o a la consolidació dels grups d'investigació ja existents.  
  
2. Per al seguiment i avaluació d'aquests resultats esperats s'estableixen els següents indicadors i objectius:  
a) Indicador 1. Excel·lència investigadora. Nombre d'articles acadèmics publicats amb referència JCR o Scopus.  
Objectius. En funció del grau de compliment, es plantegen els següents objectius:  
Màxim: 3 articles per projecte.  
Mitjà: 2 articles per projecte.  
Mínim: 1 article per projecte.  
b) Indicador 2. Premis, distincions o reconeixements obtinguts pel projecte subvencionat.  
Objectius: obtenció d'un premi o distinció d'àmbit nacional o internacional relacionat amb el projecte.  
c) Indicador 3. Grups d'investigació. Creació de nous grups, consolidació dels existents i excel·lència.  
c.1) Nombre de nous grups d'investigació en economia pública creats, amb independència que aquests hagen sigut inscrits en els registres de les universitats.  
Objectius: que almenys es cree un nou grup d'investigació en economia pública cada quatre anys, siga per part dels investigadors o investigadores predoctorals o postdoctorals finançats o per part d'algun dels membres del grup d'investigació.  
c.2) Consolidació de grups d'investigació existents. El grup es manté actiu i incrementa la seua activitat més enllà de projecte subvencionat.  
Objectiu: en funció del grau de compliment, es plantegen els següents objectius:  
Màxim: en finalitzar el període de seguiment indicat en l'apartat 3 del present article, el grup ha duplicat la seua activitat (articles publicats, contractes, participació i organització de congressos) respecte a l'any de concessió de la subvenció.  
Mínim: en finalitzar el termini de seguiment indicat en l'apartat 3 del present article, el grup ha augmentat la seua activitat (articles publicats, contractes, participació i organització de congressos) un 25 % respecte a l'any de concessió de la subvenció.  
c.3) Excel·lència del grup. El grup accedeix a finançament competitiu nacional o internacional per a projectes d'investigació per als quals l'any de concessió de la subvenció i anys anteriors no reunien els mèrits suficients.   
Objectiu: el grup o algun dels seus membres accedeix a finançament competitiu nacional o internacional almenys en una convocatòria respecte a l'any de concessió de la subvenció.   
3. El seguiment dels indicadors i objectius haurà de dur-se a terme durant els sis anys següents a la finalització de vigència de la subvenció, i es concretarà en un informe que les entitats beneficiàries hauran de remetre a la direcció general competent en matèria de finançament autonòmic durant el mes de desembre de cada any.  
4. La direcció general competent en matèria de finançament autonòmic podrà realitzar periòdicament enquestes de satisfacció tant a les persones integrants dels grups d'investigació com al personal responsable d'investigació de les entitats beneficiàries, amb l'objectiu d'incorporar en el futur els suggeriments de millora que s'estimen adequats.»  
  
  
Tretzé  
Es modifiquen els apartats 2, 3, 4 i 5 de l'article 23, que queden redactats com segueix:  
«2. El pagament anticipat de l'import d'aquestes subvencions es realitzarà si la llei de pressupostos de la Generalitat o una altra norma així ho estableix. En aquest cas, el pagament de la subvenció corresponent a la primera anualitat pressupostària es durà a terme d'acord amb el que es disposa en les respectives convocatòries i en els termes establits en la resolució de concessió.  
3. En el cas que es financen despeses de personal, el pagament anticipat de la primera anualitat pressupostària es tramitarà després de la presentació dels contractes i d'un nou pressupost per anualitats pressupostàries que tinga en compte la data d'inici del període d'execució del projecte d'investigació. A aquest efecte, tant les corresponents convocatòries com les resolucions de concessió establiran un termini màxim des de la notificació de la concessió per a la presentació dels contractes i del nou pressupost, de manera que la data de formalització del contracte i, en tot cas, el termini màxim des de la notificació determinarà l'inici del còmput del període d'execució d'aquesta.  
  
4. El pagament de la subvenció corresponent a la segona anualitat pressupostària i següents estarà condicionat al fet que s'haja presentat prèviament la justificació econòmica de l'anualitat pressupostària anterior, així com els informes de progrés i seguiment a què es refereix l'article 22.  
5. Quan les entitats beneficiàries hagen d'aportar garanties, d'acord amb el que estableix l'article 171 Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per a la bestreta de subvencions, la garantia consistirà en un aval bancari per import igual a la quantitat anticipada, incrementada en l'1 % d'aquesta. Aquesta garantia haurà d'estar constituïda en metàl·lic o en forma d'aval financer prestat per entitats de crèdit o per societats de garantia recíproca, que haurà de cobrir també qualsevol despesa derivada de l'incompliment de l'obligació de reembossament.»  
  
Catorzé  
Es modifica l'article 24, que queda redactat com segueix:  
  
«Article 24. Publicitat i resultats  
1. En les activitats de difusió pública i en les publicacions originades a partir de les actuacions subvencionades s'haurà de fer constar explícitament el finançament de la conselleria competent en matèria de finançament autonòmic. A aquest efecte, els grups d'investigació comunicaran de manera regular a la conselleria competent en matèria de finançament autonòmic les publicacions o articles que es deriven dels projectes subvencionats, així com les activitats de difusió pública que duguen a terme, com ara l'organització de cursos, jornades o congressos.  
2. La conselleria competent en matèria de finançament autonòmic, a través de la direcció general competent en matèria de finançament autonòmic, podrà:  
a) Contribuir a la difusió, a través de la seua pàgina web, dels avanços i dels resultats de les investigacions, així com de les publicacions o articles que es deriven dels projectes d'investigació i dels congressos, cursos, jornades o congressos que organitzen els grups d'investigació subvencionats.  
b) Organitzar jornades en les quals els grups d'investigació subvencionats presenten de manera periòdica els avanços aconseguits en els projectes d'investigació. A aquest efecte, podrà fomentar la participació en les jornades del personal funcionari de la Generalitat segons la temàtica sobre la qual versen les jornades.  
c) Facilitar la comunicació dels grups d'investigació amb els diferents departaments de la Generalitat perquè els investigadors i les investigadores puguen disposar d'informació que els puga resultar útil per al desenvolupament dels projectes subvencionats.  
3. Els resultats dels treballs de recerca derivats de les actuacions subvencionades estaran a la disposició de la conselleria competent en matèria de finançament autonòmic per al seu ús i possible publicació, en els termes previstos en el Reial decret legislatiu 1/1996, de 12 d'abril, pel qual s'aprova el text refós de la Llei de propietat intel·lectual.  
  
  
Quinzé  
Es modifica l'article 25, que queda redactat com segueix:  
  
«Article 25. Concurrència i acumulació de subvencions  
1. Aquestes subvencions seran compatibles amb la resta de subvencions concedides per a la mateixa finalitat i atorgades per altres administracions públiques o ens públics o privats, nacionals o internacionals, sense que en cap cas siguen de tal quantia que, aïlladament o en concurrència amb tals subvencions, superen el cost de l'activitat subvencionada.  
2. El finançament dels contractes serà incompatible amb la vigència de qualsevol altre contracte laboral per part del personal investigador contractat i amb la percepció de qualsevol quantia que tinga naturalesa salarial, quan això perjudique la finalitat investigadora i formativa de la subvenció.  
3. Per a la resta d'incompatibilitats caldrà ajustar-se al que es disposa en la Llei 53/1984, de 26 de desembre, d'incompatibilitats del personal al servei de les administracions públiques, al que es disposa en la normativa pròpia de les universitats o dels centres d'investigació, així com a les incompatibilitats que s'establisquen en el contracte laboral que subscriguen les entitats beneficiàries d'acord amb la legislació vigent.»  
  
Setzé  
S'afig la disposició addicional tercera, amb la següent redacció:  
  
«Tercera. Protecció de dades de caràcter personal  
1. La gestió de les subvencions regulades en les presents bases requereix el tractament de dades de caràcter personal, havent de seguir-se les mesures i garanties contemplades en la normativa referent a la matèria, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (d'ara en avant, Reglament general de protecció de dades), i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En el disseny dels formularis i en la sol·licitud de documentació hauran de tindre's en compte els principis de protecció de dades. En aquest sentit:  
a) Les dades personals seran adequades, pertinents i limitades al que siga necessari en relació amb els fins per als quals són tractades.  
b) Els formularis i la documentació sol·licitada seran proporcionals a les necessitats de gestió i concessió de les subvencions.  
c) Les dades seran exactes i, si fora necessari, actualitzades; les persones sol·licitants es responsabilitzaran de la veracitat dels documents que presenten; en tot cas, es tindrà en compte que l'entitat convocant no serà responsable de la inexactitud de les dades quan hagen sigut aportades per les entitats o els seus representants o obtingudes de registres públics.  
d) Les dades es conservaran durant el temps necessari per a complir amb la finalitat per a la qual es van demanar i per a determinar les possibles responsabilitats que es pogueren derivar d'aquesta finalitat i del tractament de les dades i de conformitat amb la normativa d'arxius i documentació.  
En relació amb la conservació de les publicacions efectuades, la informació sobre concessions romandrà publicada durant els quatre anys naturals següents a l'any en què es va concedir la subvenció, i serà retirada automàticament transcorregut aquest termini. En el cas de concessions a favor de persones físiques, la publicitat es redueix a l'any de concessió i a l'any següent.  
3. Amb caràcter general, la finalitat per al tractament de dades personals en relació amb aquestes bases serà la gestió de la concessió de subvencions, tenint com a condicions de licitud general les següents:  
  
a) Estaran legitimats per l'interés públic els tractaments de dades realitzats per a la gestió general de les subvencions, la gestió de sol·licituds i els actes d'instrucció.  
b) Tindran com a base de legitimació el compliment d'una obligació legal els següents tractaments en relació amb les normes que s'indiquen a continuació:  
1r. Les publicacions realitzades amb efectes de notificació d'acord amb les normes del procediment administratiu comú i amb el que regula la Llei general de subvencions.  
2n. La comunicació de dades a la Base de dades Nacional de Subvencions conforme a l'article 20 de la Llei general de subvencions.  
3r. Les publicacions realitzades en el portal de transparència exigibles per la legislació de transparència.  
4. La convocatòria de les subvencions haurà d'identificar de manera clara la següent informació:  
a) Identitat i les dades de contacte de la persona responsable del tractament i del seu delegat o delegada de protecció de dades;  
b) Fins del tractament a què es destinen les dades personals i la base jurídica del tractament d'acord amb el que s'estableix en el punt 3r d'aquesta disposició;  
c) Destinataris o les categories de destinataris de les dades personals;  
d) Identificació de les transferències internacionals de dades;  
e) Termini durant el qual es conservaran les dades personals;  
f) Informació relativa a l'exercici dels drets de protecció de dades;  
  
g) Dret a presentar una reclamació davant d'una autoritat de control;  
  
h) Si la persona interessada està obligada a facilitar les dades personals i està informada de les possibles conseqüències per no facilitar tals dades.  
Quan les dades personals no s'obtinguen de la persona sol·licitant o interessada, a més del que es disposa en aquest apartat, se la informarà de les categories de dades objecte de tractament i de les fonts de les quals procediren aquestes.  
En el cas que es recullen dades, tant en la sol·licitud com en el procediment de justificació, de persones que no són la persona sol·licitant o beneficiària, haurà de proporcionar-se un document que continga el que s'estableix en aquest apartat, havent d'incloure en la declaració responsable l'obligació de la persona sol·licitant d'informar aquelles persones de les quals s'aporten dades per a l'obtenció de la subvenció.  
5. La informació completa sobre el tractament de dades personals que comporta la concessió de subvencions que es regulen en aquestes bases es troba disponible en el Registre d'activitats de tractament, publicat en la pàgina web de la conselleria competent en matèria de finançament autonòmic.  
6. En el cas que l'avaluació de les sol·licituds siga duta a terme per part d'organismes d'avaluació especialitzats, com l'Agència Valenciana d'Avaluació i Prospectiva (AVAP) o l'Agència Estatal d'Investigació (AEI) o altres organismes, de conformitat amb el que s'estableix en l'article 15.3 de l'Ordre 2/2019, de 7 de febrer, aquests organismes tindran la condició d'encarregats del tractament en matèria de protecció de dades i se'ls aplicarà la normativa en aquesta matèria.»  
  
Es modifica la disposició final primera, que queda redactada com segueix:  
  
«Primera. Facultats de la persona titular de la direcció general competent en matèria de finançament autonòmic  
Es faculta la persona titular de la direcció general competent en matèria de finançament autonòmic perquè dicte les resolucions i instruccions necessàries per a l'aplicació i interpretació de la present ordre.»